Twee tienermeisies glo verkrag, ‘grusaam’ vermoorArgieffoto Die polisie in die Vrystaat het Saterdag ŉ volskaalse soektog van stapel gestuur na ŉ onbekende aantal verdagtes wat glo twee tienermeisies van dié provinsie verkrag en toe “grusaam vermoor” het. Kol. Thandi Mbambo, provinsiale polisiewoordvoerder, sê werknemers van Botshabelo Industries net buite Bloemfontein het die polisie Saterdagoggend ontbied nadat hulle op pad werk toe op die meisies, onderskeidelik 16 en 18 jaar oud, se halfnaakte liggame in die Botshabelo-nywerheidsgebied afgekom het. Volgens Mbambo was daar aan albei liggame verskeie steekwonde. Sy sê talle aanduidings, onder meer “die posisie waarin die meisies se liggame gevind is”, dui daarop dat die meisies moontlik eers verkrag is en toe vermoor is. ŉ Voorlopige ondersoek dui daarop dat die meisies glo Vrydagaand by een van die twee se huis gekuier het. Mbambo sê hulle het rondom middernag die huis verlaat om sigarette te gaan koop, maar is nie weer gesien nie. “Die polisie gebruik al die hulpbronne tot sy beskikking om te verseker dat diegene wat verantwoordelik is vir die grusame moord aan die pen sal ry. Dit mag nie geduld word dat jong vroue op hierdie barbaarse manier vermoor word nie,” sê sy. Enigiemand met inligting word aangemoedig om konst. Buza Monyak te bel by 078 265 0205 of die misdaadnoodlyn by 08600 10111.